Maria Fuglevaag Warsinski

Maria Fuglevaag Warsinska-Varsi (født 1965) er en norsk journalist, fotograf og filmregissør, kjent blant annet for dokumentarer fra Balkan.

Utdannelse 
Etter et studieopphold i Paris kom hun inn på det polske filmakademiet i Łódź i 1986. Der studerte hun filmregi fram til 1991, da hun tok magistergrader med utmerkelse i filmregi og dokumentarfilm (1991).

Karriere 

Hennes dokumentar om Sigrid Undset, som hadde premiere i 2003, var et nasjonalt gjennombrudd for Warsinski. 

Hun har mottatt flere norske og internasjonale priser for sine kort- og dokumentarfilmer, fra slutten av 1980-årene fram til begynnelsen av 2000-årene. 

Hun laget første del av triloginovellene kalt Hemmelig smerte som var en moderne adaptasjon av Hamsun-noveller, samlet i spillefilmen Tørst (1998). 

Warsinski har jobbet med menneskerettigheter og dokumentasjon av krigsforbrytelser siden 1992. Opphold i Bosnia i 1994, i Kosovo i 1999 og i Makedonia i 2001 resulterte i flere filmer – som dokumentarfilmen Forbrytelse og Straff fra 1995 – samt artikler og fotografier. Hun mottok frilansprisen fra Frilansjournalistene/NJ i 1999. 

Fra 1996 fram til i dag har hun deltatt som korttids- og langtidsvalgobservatør rundt i verden for EU, OSSE og Carter Senteret. Hun mottok frihetsprisen for sitt engasjement mot beleiringen av Sarajevo og hjelp til dets innbyggere i 1995 av det Bosniske internasjonale senter for frihet i Sarajevo. 

Hun er rådsmedlem i Den Norske Helsingforskomité. 

Fra 1997 til 1999 var Warsinski medlem av Ytringsfrihetskommisjonen (etter at Nita Kapoor fratrådte); kommisjonens arbeid la grunnlaget for innføringen av en ny Grunnlovens § 100. 

Hun har blant annet skrevet for Ny Tid. Fra 2009 til og med 2012 var hun ansatt som dokumentarfilmkonsulent ved Norsk filminstitutt. 

Maria Fuglevaag Warsinska-Varsi har også arbeidet som mentor ved det Internasjonale Samiske Filmsenteret i Kautokeino i perioden 2013–2014.  

Fra 2013 til 2016 var engasjerte hun seg politisk i Miljøpartiet De Grønne. Ved kommunevalget 2015 ble hun valgt inn i Nesodden kommunestyre for en periode på fire år for MDG. Warsinska-Varsi ble også oppnevnt til å lede Nesodden kommunes Kultur og miljøutvalg. Fra høsten 2016 til slutten av 2017 hadde hun et engasjement som kulturskolerektor og kultursaksbehandler i Aure kommune, der hun også har barndomshjemmet sitt. 

Hun forvalter og ivaretar kunstsamlingen etter sin far Ryszard Warsinski, og har siden hans død kurert flere utstillinger med hans malerier, tegninger og grafiske verk. Hun har stått for flere kunstneriske arrangement, som Srebrenica 20-års minnekonsert i Oslo 2015. Hun ble i 2015 også kåret til Årets polakk innen kultur i Norge. Fra 2018 til 2022 var Warsinska-Varsi koordinator ved Samisk Hus i Oslo. I 2020 mottok Samisk Hus Oslo kommunes kunstnerpris 2019 for arbeidet med å synliggjøre samisk kunst og kultur i hovedstaden; prisen skyldes særlig det samarbeid Warsinska-Varsi initierte på vegne av Samisk Hus med flere kunstinstitusjoner som OCA, Kunstnerforbundet, Norwegian Craft, Dronning Sonja KunstStall og Riksscenen i perioden 2018–2020.  

Fra 2021 til høsten 2022 arbeidet Warsinska-Varsi ved siden av sitt kunstneriske virke som kunstformidler på Kunstnernes Hus og på Høstutstillingen. Høsten 2022 tiltrådte hun en stilling som film-rådgiver i Møre og Romsdal fylkeskommune.

Verk 
 1988: Når natten blir som dypest kommer gryningen (kortfilm)
 1989: Det sorte fjellet (kortfilm) – filmen ble tildelt Terje Vigen-prisen i 1989
 1990: Åndedrag (kortfilm) – filmen ble tildelt Amandaprisen 1990 i klassen «beste kortfilm»
 1991: Gråtende akt (kortfilm)
 1993: Sigrid Undset – et kvinneliv (dokumentarfilm) – produsenten ble tildelt prisen «Beste produsent» på filmfestivalen i Kraków
 1994: De som drepte lyset – et krigsvitnesbyrd fra Bosnia (dokumentarfilm)
 1994: Bilder i snøen (kortfilm)
 1995: Forbrytelse og straff (dokumentarfilm)
 1996: Stemmer fra Sarajevo – tre kunstnere i en beleiret hovedstad (dokumentarfilm)
 1998: Hemmelig smerte (kortfilm) – lydarbeidet ble tildelt Dolbys lydpris i 1999
 1999: Tørst – Fremtidens forbrytelser (tre kortfilmer) – del av trilogi etter noveller av Knut Hamsun
 2000: Kosova – fra den mørkeste vår (dokumentarfilm)
 2001: Waiting for the Sun
 2003: Tre kenge per Kosoven
 2006: Etter tre kriger – Bosnia-Kosova-Makedonia (fotoutstilling)
 2021: En dyrbar last (dokumentarfilm)

Familie 
Maria Fuglevaag Warsinska-Varsi er datter av den polske billedkunstneren Ryszard Warsinski (1937–1996) og  den norske tekstilkunstneren Brit H. Fuglevaag (1939–), som har samiske aner.

Den 10. juli 2010 giftet hun seg med den samiske journalisten og urfolkseksperten Magne Ove Varsi. Hun endret da navn til Maria Fuglevaag Warsinska-Varsi, og ektemannen tok navnet Magne Ove Warsinski-Varsi.

Referanser

Eksterne lenker 
 

Norske filmregissører
Norske fotografer
Personer fra Oslo
Alumni fra Filmhøyskolen i Łódź
Nordmenn av polsk opphav